text: কুনিও হত্যায় চাঁপাইনবাবগঞ্জে অস্ত্রসহ তিনজন আটক - দৈনিক গৌড় বাংলা
  Home চাঁপাইনবাবগঞ্জ কুনিও হত্যায় চাঁপাইনবাবগঞ্জে অস্ত্রসহ তিনজন আটক
  কুনিও হত্যায় চাঁপাইনবাবগঞ্জে অস্ত্রসহ তিনজন আটক, রংপুরে জাপানী নাগরিক হোশি কুনিও হত্যার ঘটনায় সন্দেহভাজন তিনজনকে চাঁপাইনবাবগঞ্জ থেকে অস্ত্রসহ গ্রেফতার করেছে র‌্যাপিড এ্যাকশন ব্যাটালিয়ন-র‌্যাব-৫। গত বৃহস্পতিবার রাতে চাঁপাইনবাবগঞ্জ পৌর এলাকার বিদিরপুর ও সাতনইল মহল্লায় অভিযান চালিয়ে তাদের গ্রেফতার করা হয়। গ্রেফতারকৃতরা হলেন- রংপুর জেলার কোতয়ালী থানার শালবন শাহীপাড়া এলাকার মো. হানিফের ছেলে রাজিব হোসেন ওরফে মেরিল সুমন (২৫), একই থানার সেন্ট্রাল রোড জুম্মাপাড়ার আব্দুল লতিফের ছেলে নওশাদ হোসেন রুবেল ওরফে কালা রুবেল (২৭) ও একই থানার শালবন এলাকার বাবলু চন্দ্র বর্মণের ছেলে কাজল চন্দ্র বর্মণ ওরফে ভর্সা কাজল (২৫)।
  র‌্যাব-৫ এর অধিনায়ক লেফটেন্যান্ট কর্নেল মোহাম্মদ মাহবুব আলম জানান, তাদের কাছে তথ্য আসে একজন অস্ত্রধারী চাঁপাইনবাবগঞ্জে আত্মগোপন করে আছেন। এমন সংবাদের ভিত্তিতে র‌্যাবের একটি দল বৃহস্পতিবার রাতে চাঁপাইনবাবগঞ্জ পৌর এলাকার বিদিরপুর ও সাতনইল উত্তরপাড়ায় অভিযান চালিয়ে তাদের গ্রেফতার করে। তিনি জানান, প্রাথমিক জিজ্ঞাসাবাদে আটককৃতরা জাপানী নাগরিক হোশি কুনিও হত্যার ঘটনায় সংশ্লিষ্ট থাকার কথা স্বীকার করেছে। মাহবুব আলম আরও জানান, অভিযানকালে তাদের কাছ থেকে ১ টি বিদেশী পিস্তল, ১ টি বিদেশী রিভলবার, ২ রাউন্ড পিস্তলের গুলি, ১ টি ম্যাগাজিন এবং ১ টি চাপাতি উদ্ধার করা হয়। র‌্যাবের এই কর্মকর্তা আরও জানান, আটক মেরিল সুমনের বিরুদ্ধে হত্যা মামলাসহ আটটি মামলা, কালা রুবেলের বিরুদ্ধে দুটি হত্যা মামলা ও ভর্সা কাজলের বিরুদ্ধে পাঁচটি মামলা রয়েছে। এ ঘটনায় গ্রেফতারকৃতদের বিরুদ্ধে চাঁপাইনবাবগঞ্জ সদর থানায় অস্ত্র আইনে মামলা করা হয়েছে। মামলা দায়েরের পর সন্ধ্যা ৭টার দিকে পুলিশ তাদেরকে চাঁপাইনবাবগঞ্জ চীফ জুডিসিয়াল ম্যাজিস্ট্রেট আদালতের আমলী আদালত "ক" অঞ্চলের বিচারক সিনিয়র জুডিসিয়াল ম্যাজিস্ট্রেট জুয়েল অধিকারীর আদালতে হাজির করলে আদালত তাদেরকে জেল হাজতে পাঠানোর নির্দেশ দেন ।